Syafinaz Selamat

Kehidupan awal

Syafinaz Selamat merupakan anak bongsu daripada 11 orang adik-beradik yang dilahirkan di daerah Pontian di negeri Johor Darul Ta'zim (JDT) di Malaysia. Perjalanan beliau sebagai seorang penyanyi bermula seawal usia 7 tahun di sekitar daerah tempat beliau dibesarkan di Batu Pahat, JDT.
Pada usia 9 tahun, Syafinaz telah menghadiri sesi uji bakat anjuran RTM Angkasapuri dan dipilih untuk menjadi penyanyi/penghibur di samping seorang rakan duet, Eliza, dalam segmen radio RTM serta program televisyen nyanyian kanak-kanak yang disiarkan pada setiap musim perayaan. Pada usia 15 tahun, Syafinaz mendapat tawaran untuk membuat rakaman album pertamanya yang telah diterbitkan pada tahun 1989 dengan menggunakan namanya sendiri, Syafinaz.
Pada awalnya, impian Syafinaz untuk menjadikan bidang muzik sebagai kerjaya utama ditentang keras oleh arwah bapanya yang mahukan Syafinaz melanjutkan pelajaran dalam bidang perubatan berikutan dengan keputusan SPM Syafinaz yang cemerlang. Disebabkan ke-tidak sefahaman ini, Syafinaz dan arwah bapanya telah mengalami pergaduhan yang besar sebelum Syafinaz mengambil keputusan untuk tinggal bersama salah seorang kakaknya di Johor Bahru. Seterusnya, Syafinaz berpindah ke Kuala Lumpur untuk tinggal bersama seorang lagi kakaknya yang menetap di sana.
Walaupun tanpa persetujuan daripada arwah bapanya, Syafinaz nekad untuk melanjutkan pelajaran dalam bidang muzik di Universiti Teknologi MARA (UiTM). Berkat daripada ketekunan serta kesungguhan, beliau berjaya menyerlah dengan keputusan yang cemerlang secara konsisten sepanjang tempoh pengajiannya yang bukan sahaja telah melayakkannya untuk menerima anugerah pelajar cemerlang, tetapi juga restu serta sokongan penuh daripada arwah bapanya.

Latar belakang seni

Selain daripada pembabitan Syafinaz dalam persembahan nyanyian pada usia yang sangat muda, beliau juga telah mengikuti kelas muzik untuk instrumen organ elektronik dan piano pada usia 7 dan 10 tahun.
Syafinaz merupakan graduan Ijazah Sarjana Muda dalam bidang Muzik daripada Universiti Teknologi MARA (UiTM) yang juga telah merangkul banyak pengiktirafan dan pencapaian melalui Anugerah Dekan, Anugerah Sudirman, serta Anugerah Pelajar Terbaik sepanjang tempoh pengajian. Beliau berada di bawah didikan Siti Chairani Proehoeman (suara), Muzaffar Abdullah (piano), dan veteran-veteran dalam latihan muzik rakyat Malaysia serta persembahan klasikal. Syafinaz juga mengambil inisiatif lebih dengan mendekati serta menuntut ilmu vokal daripada Heidrun Maria Hahn, seorang penyanyi opera daripada Jerman.
Syafinaz mempunyai suara lyric coloratura soprano, yang sesuai untuk persembahan opera bagi arias serta repertoar lyric daripada komposer-komposer Barat; seperti Mozart, Puccini, Bellini, Delibes dan Verdi. Beliau juga pernah dipilih untuk mempersembahkan soprano solo dalam Carl Offs "Carmina Burana", diiringi dengan 100 ahli-ahli koir dan Orkestra Simfoni Negara Malaysia di bawah pimpinan konduktor muzik terkemuka, Roland Peelman.
Syafinaz memulakan karier nyanyian dalam industri hiburan sebagai penyanyi pop. Antara pencapaian kerjayanya sebagai seorang penyanyi pop termasuklah satu pingat emas dalam kategori R&B/Pop/Rock/Kontemporari semasa World Championships of Performing Arts (WCOPA) di Los Angeles pada tahun 1999, serta pencalonan sebanyak 2 kali dalam Anugerah Industri Muzik (AIM) bagi kategori Persembahan Vokal Wanita Terbaik untuk 2 buah album (Ingin Bersamamu-1999 dan Syyh-2001), pencalonan dalam Anugerah Bintang Popular Berita Harian bagi kategori Penyanyi Wanita Popular tahun 1998/99, Anugerah Seri Angkasa, dan Anugerah Era (AE) 2002.
Pengetahuan serta pengalaman Syafinaz dalam dunia hiburan, seni suara dan persembahan juga telah menjadikan beliau antara juri popular yang sering diundang dalam pertandingan nyanyian dan program realiti. Gandingan Syafinaz dan Paul Moss selaku juri tetap bagi program One in a Million (OiAM) pernah dicalonkan untuk anugerah Best On Screen Chemistry Award dalam Anugerah Shout! pada tahun 2009.

Kerjaya

Selain menyanyi, Syafinaz juga merupakan seorang pensyarah di Universiti Teknologi MARA (UiTM) dan Akademi Seni Kebangsaan (The National Arts Academy @ ASWARA); penasihat dan master suara di Koir Kebangsaan Malaysia; konduktor bagi kumpulan PERMATA Seni Koir; dan dalam masa yang sama sedang bekerja keras dalam mengusahakan album terbarunya. 
Syafinaz juga ada menawarkan khidmat tutor vokal secara persendirian kepada individu yang memerlukan khidmat profesionalnya secara peribadi. Umum mengetahui bahawa beliau pernah memberi tutor vokal kepada beberapa artis tempatan yang kini telah berjaya menempa nama dalam industri hiburan. Antara artis-artis tersebut ialah Misha Omar, Ernie Zakri, Khai Bahar, Ezlynn, Tiara Jacquelina, Noreen, Rozita Ezlyn dan ramai lagi.
Reputasi Syafinaz sebagai pelontar suara soprano sehingga digelar Ratu Soprano telah menjadikan beliau sebagai salah satu penyanyi yang sering diundang untuk membuat persembahan klasikal di dalam acara-acara berprestij dalam dan luar negara. Antara persembahan luar negara beliau termasuklah pada majlis penutupan World Economic Forum di Davos(Switzerland) pada tahun 2007, persembahan di World Expo di Zaragoza(Sepanyol) pada tahun 2008, persembahan di SEA GAMES di Vientiane(Laos) pada tahun 2009, Islamic Fashion Week di Monte Carlo(Monaco) pada tahun 2010 di hadapan Putera Albert, dan juga Festival Fesyen Islam (IFF) di Kazakhstan pada tahun 2011. Syafinaz juga merupakan antara selebriti yang membuat persembahan semasa lawatan rasmi Barack Obama ke Malaysia pada tahun 2014, selaku presiden Amerika Syarikat pada ketika itu.
Syafinaz mempunyai pengalaman yang luas dalam penjurian bakat seni nyanyian dan persembahan. Beliau pernah menjadi juri untuk program realiti Akademi Fantasia musim ke 3 dan 4; Who Will Win, Mentor, One in a Million musim 1, 2 dan 3; Pop Krew, Bintang Kecil RTM, Bintang RTM, The Band dan AF Megastar 2017. Beliau juga diberi kepercayaan untuk menjadi pelatih suara serta penasihat muzik untuk Audition II dan Bintang RTM 2018. Beliau juga merupakan salah seorang daripada mentor dalam siri program realiti tempatan; Mentor musim ke-7 2018. Dalam Mentor 7, Syafinaz merupakan satu-satunya mentor yang telah berjaya mengekalkan kedua-dua protegenya hingga ke peringkat separuh akhir. Beliau juga telah berjaya membawa satu-satunya protege wanita dalam Mentor 7, Ranisha mara hingga ke peringkat akhir.
Sumbangan Syafinaz dalam bidang seni, persembahan, muzik, industri hiburan serta pendidikan selama 30 tahun telah melayakkan beliau untuk menerima penganugerahan pingat Panglima Mahkota Wilayah (P.M.W.) yang membawa gelaran Datuk; yang disampaikan oleh DYMM Yang Di-Pertuan Agong bersempena Hari Wilayah Persekutuan 2018.